**C O M U N I C A T**

În ziua de luni 19 septembrie 2016, la ora 13, Consiliul Local Eforie întrunit în sedinţă extraordinară a adoptat cele două hotărâri care au făcut obiectul ordinii de zi, respectiv Rectificarea Bugetului de Venituri şi Cheltuieli al Oraşului Eforie şi aprobarea documentaţiei tehnico-economică a proiectului cu titlul „Amenajarea Obiectivului Turistic Natural de Utilitate Publică – Lacul Belona, Oraşul Eforie”.

Părinţii preşcolarilor şi elevilor din clasa pregătitoare şi clasele I – IV vor fi mulţumiţi să afle că, la iniţiativa Primarului Oraşului Eforie – dl. Robert-Nicolae Şerban, prin rectificarea bugetară au fost prevăzute următoarele sume de bani:

* 37 477 lei– cheltuieli reprezentand necesarul de materiale consumabile si rechizite pentru prescolarii înscrişi la grădiniţă şi elevii de la clasele pregatitoare si I-IV in cadrul Liceului Teoretic Carmen Sylva Eforie Sud (caiete auxiliare).
* 38 100 lei– cheltuieli reprezentând necesarul de materiale consumabile si rechizite pentru prescolarii înscrisi la grădiniţă şi elevii de la clasele pregatitoare şi I-IV în cadrul Şcolii Gimnaziale nr.1 Eforie Nord (caiete auxiliare).

Materialele necesare desfăşurării activităţilor didactice în Creşa Oraş Eforie se vor asigura tot din bugetul local, singura contribuţie a părinţilor este reprezentată de costul lunar pentru întreţinerea copiilor în creşe, calculată conform HG nr. 1252/2012 - 9 lei/zi/copil, pentru zilele în care copilul este prezent în creşă.

Proiectul de hotărâre privind rectificarea bugetului de venituri şi cheltuieli al oraşului Eforie a fost adoptat cu un număr de 10 voturi „pentru” din 15 consilieri locali prezenţi la şedinţă, consilierii PSD, cinci în total, au votat „abţinere”.

Al doilea punct înscris pe ordinea de zi, respectiv Proiectul de Hotărâre privind aprobarea documentaţiei tehnico-economică a proiectului cu titlul „Amenajarea Obiectivului Turistic Natural de Utilitate Publică – Lacul Belona, Oraşul Eforie” a fost adoptat cu 15 voturi „pentru” 15 consilieri locali prezenţi la şedinţă.

Proiectul va fi implementat în Oraşul Eforie, Zona Belona, Str. Marii/Al. Belona.

Conform documentației cadastrale și a extrasului de carte funciară, terenul pe care se va realiza investiția are următoarele date de identificare:

|  |  |  |  |  |
| --- | --- | --- | --- | --- |
| **Denumire imobil** | **Număr cadastral** | **Destinația imobilului** | **Suprafața** | **Observații** |
| Lacul Belona | 11739 | teren intravilan | 52.104 mp | ape stătătoare |
| Teren adiacent lac Belona | 106176 | teren intravilan | 17.355 mp | Imobilul este delimitat de gard plasă, str. Mării și luciu apă lac Belona |

**Sursele de finanțare ale proiectului:**

**Valoarea totală a investiției: 21.693.889,68** **lei (inclusiv TVA).**

Fondul European de Dezvoltare Regională (FEDR) - 85% din valoarea eligibilă a proiectului.

Bugetul de stat - 13% din valoarea eligibilă a proiectului.

Rata de cofinanţare a Primăriei Oraşului Eforie - 2% din valoarea eligibilă a proiectului (433.877,79 lei).

Investiția propusă prin proiectul de finanțare a fost supusă consultării publice de către Primăria Orașului Eforie pentru un termen de 30 de zile, în vederea conștientizării mediului local, astfel:

* În data de 22.06.2016 a fost publicat anunțul privind lansarea în consultare publică a proiectului de invesiții, pe site-ul [www.primariaeforie.ro](http://www.primariaeforie.ro) și în presă.
* În data de 21.07.2016 a fost publicat pe site-ul Primăriei Orașului Eforie anunțul privind locația consultării publice a proiectului de investiții;
* În data de 27.07.2016 – a avut loc la Centrul de relaţii cu publicul, Strada Avram Iancu, Eforie Sud întâlnirea cu entităţile implicate în dezvoltarea locală (structuri asociative, reprezentanţi ai societăţii civile, mediul de afaceri, etc.) pentru obţinerea susţinerii cu investiţii a proiectului propus de solicitant. În urma ședinței de consultare publică, s-a obținut acordul de principiu al entităţilor implicate în dezvoltarea locală pentru susţinerea cu investiţii complementare a proiectului propus de solicitant. De asemenea s-a realizat și o minută a întâlnirii realizate împreună cu entităţile implicate în dezvoltarea locală.
* În urma acestui proces de consultare publică, s-au identificat 5 investiții ulterioare în stațiune ca urmare a realizării proiectului de investiții, investiții ce se preconizează a fi demarate cel târziu până la finalizarea perioadei de durabilitate.

Înainta ca preşedintele de şedinţă – D-na Samson Elisabeta să declare sedinţa închisă, consilierul local Brăiloiu Ion Ovidiu (care a fost primarul oraşului Eforie timp de trei mandate în perioada 2004 – 24.06.2016) şi-a prezentat demisia din Consiliul Local Eforie. Astfel, la următoarea şedinţă a Consiliului Local Eforie se va proceda la validarea următorului candidat înscris pe lista de consilieri a PSD.

SECRETARUL ORAŞULUI EFORIE